आइए अब इस नक्षत्र से जुड़े कुछ अन्य तथ्यों के बारे में चर्चा करते हैं जिन्हें वैदिक ज्योतिष के अनुसार विवाह कार्यों के लिए प्रयोग की जाने वाली गुण मिलान की प्रणाली के लिए महत्वपूर्ण माना जाता है। वैदिक ज्योतिष उत्तराषाढ़ को एक स्त्री नक्षत्र मानता है जो इस नक्षत्र पर पड़ने वाले प्रभावों तथा इस नक्षत्र की विशेषताओं को देखते हुए आश्चर्यजनक लगता है। वैदिक ज्योतिष उत्तराषाढ़ नक्षत्र को क्षत्रिय वर्ण प्रदान करता है जिसका कारण इस नक्षत्र का युद्ध कला जैसी विशेषताओं के साथ जुड़ा होने को माना जाता है। वैदिक ज्योतिष में उत्तराषाढ़ नक्षत्र को गण से मानव माना जाता है जिसका कारण भी इस नक्षत्र के आचरण को ही माना जाता है। वैदिक ज्योतिष के अनुसार उत्तराषाढ़ को गुण से सात्विक माना जाता है जिसका कारण बहुत से वैदिक ज्योतिषी इस नक्षत्र पर विश्वदेवों के प्रभाव को तथा इस तथ्य को मानते हैं कि उत्तराषाढ़ नक्षत्र के जातक इस उर्जा का प्रयोग जन हित तथा विश्व शांति के कार्यों के लिए ही करते हैं जो अपने आप में एक सात्विक गुण माना जाता है। वैदिक ज्योतिष पंच तत्वों में से वायु तत्व को उत्तराषाढ़ नक्षत्र के साथ जोड़ता है।